|  |  |
| --- | --- |
| **Udviklingsplan for: Jon Litle Søgruppe DDS nr. 1403** | **Februar 2019** |

|  |  |
| --- | --- |
| **Indledning/Status:** | Jon Litle er en sø-gruppe med ca. 60 medlemmer. Udover en havnehytte på Rungsted Havn har gruppen i fællesskab med en anden DDS spejdergruppe via Birkeholt Fonden brugsretten til spejderhytten Birkeholt i Hørsholm.Gruppen største udfordring er at udvikle eller tiltrække nye ledere. Dette ses som den væsentligste udfordring for gruppens mulighed for at fortsætte og udvikle sig. Gruppens materielle ressourcer er tilstrækkelige til at gruppen kan vokse og hvis der var flere ledere er der et solidt grundlag for en større gruppe.Vedligeholdelse af bådparken er den anden vigtige udfordring, dels fordi bådene er grundlaget for søaktiviteterne og dels fordi drift, vedligehold og bådkøb har en væsentlig betydning for gruppens økonomi. Det løbende arbejde med fornyelse af bådparken for at sikre at den er forsvarlig og tilstrækkelig til gruppens aktiviteter beskrives nærmere i en bådudskiftningsstrategi. |
|  |  |
| **Vision:** | I løbet af de næste par år ønsker vi at få tilgang af nye ledere der kan styrke ledelsen og det spejdermæssige arbejde i gruppen. Vi ønsker at få en gruppe der ikke konstant har ledermangel hængende over såvel bestyrelsen som spejdere. I anden række men også vigtigt er at sikre en løbende fornyelse af joller og både |
|  |  |
| **Udviklingsområder:** | At få nye ledere samt fastholde dem der erAt øge samarbejdet med andre spejdergrupper i Divisionen og nabodivisioner, f.eks. i Vedbæk og med spejdergruppen Bent Byg på BirkeholtAt øge forældre og spejderengagementet |
|  |  |

# At få nye ledere

Da Jon Litle igennem de sidste år i enkelte grene har haft udskiftning og mangel på ledere, så ønsker vi at få flere ledere, så vi ikke hele tiden skal slukke brande.

Vi skal gennemføre aktiviteter, som skal udvikle og fastholde de ældre spejdere, således at de i første omgang kan fungere som assistenter for senere at overtage øvrige funktioner i gruppen.

De ældre tropsspejdere skal opfordres til at deltage i Plankurser og andre korps- og divisionsaktiviteter, som kan udvikle dem og modne dem sideløbende med, at de prøver kræfter med lederopgaven som bådførere.

# At fastholde ledere

Da vi ønsker at gøre gruppen til et mere attraktivt sted at være for de nuværende ledere vil der i den kommende tid blive indført flere lederarrangementer af både underholdende og uddannelsesmæssig karakter.

Lederne vil ligeledes blive opfordret til at deltage i uddannelser, kurser, divisions- og korpsaktiviteter for at de kan blive bedre ledere samt få ny inspiration udefra.

At øge samarbejdet med andre spejdergrupper

Gruppen har et ”bofællesskab” med landspejdergruppen Bent Byg og en del af spejderne kender hinanden fra andre sammenhænge såsom skole og fritidsaktiviteter. Det vil være naturligt at se om disse forbindelser kan styrkes særlig gennem fælles aktiviteter på Trops og Klan niveau, hvor de store spejdere begynder at se sig om efter andre og større aktiviteter, som ikke nødvendigvis kan understøttes løbende i gruppens daglige liv. Dette skal medvirke til, at de store spejdere kan få nye og andre impulser til deres spejderarbejde, og dermed få lyst til at fortsætte spejderlivet længere.

Gruppen har et ”fagligt” fællesskab med søspejdergruppen Vikingerne i Vedbæk og det kunne styrke begge grupper, hvis man i højere grad fik gennemført fællesture eller aktiviteter som for eksempel Hven ture eller andre fællessejladser i nærområdet.

I det hele taget er det gruppens plan at søge samarbejde med øvrige spejder grupper i Divisionen og nabodivisioner.

At øge forældre- og spejderengagementet

Gruppens aktiviteter drives af ledere og spejdere. Aktiviteterne kræver udover det rent spejdermæssige ofte også praktisk støtte fra forældre og ikke mindst at spejderne deltager i aktiviteterne.

Gruppen bør derfor stille krav om – i fuld respekt for at forældrene kan være aktive i andre børne- eller fritidsaktiviteter – også bidrager til gennemførelse af spejderaktiviteter – lige fra transport til og fra aktiviteter til brovagter, til deltagelse som voksenstøtte på Mølleåturen, Sankt Hans arrangementet og på andre aktiviteter så lederne har mulighed for at koncentrere sig om det spejdermæssige, og der bør derfor arbejdes med en ”opkvalificering” af forældrene, så de kan deltage som støtte til gennemførelse af spejderaktiviteter eventuelt som gaster på kølbåde eller følgebåde.

Gennemførelse af gruppens aktiviteter kræver – udover den ledelsesmæssige indsats – at spejderne rent faktisk deltager dels for at sikre at den konkrete aktivitet kan gennemføres dels for at sikre at spejderne faktisk virker som spejdere, og der skal derfor formuleres nogle principper for den mindste acceptable deltagelse i møder, aktiviteter og lejre.